  Майя Бывальцева Кужмо зор 26-тӥоссэ Спортъя элькун гурт шудонъёсты усьтыны ӧз люкеты. 5-тӥ пӧсьтолэзе сӥё-дано ужрад Сюмси черкогуртысь выль стадионын ортчиз. Зор шоры учкытэк люкаськем калык ёросысь творчествоя коллективъёслэсь чебер возьматонзэс адӟыны быгатӥз. Отын валтӥсь инты басьтӥз ӵошатсконъёслэн тодметэз — тӧдьыгуби. «Туж усто! Татчы лыктыкум, зор ведра дурысь кадь кисьтӥз, ужъюлтошъёс кӧня ке пол жингыртылӥзы, юазы, дугдытоно-а ваньзэ. Соку мон та празднике пыриськись пиналъёслэсь но анай-атайёссылэсь юаны ӵектӥ, соос веразы — кулэ вӧл. Али зор но дугдӥз ни. Со возьматэ, милемлы мар кет уж кулэ ке, быгатӥськомы воштыны, ваньмыз асьме киын. Туж кельшымон усьтон ужрад, ваньмызлы тау. Спортъя гурт шудонъёсты азьланьтомы. Туж кулэ, элькунын творчествоен вырись но ужаны яратӥсь гинэ ӧвӧл, спортэз но гажась адямиос мед улозы шуыса. Ваньдэс праздникен!», — вазиськиз спортсменъёслы но люкаськем калыклы Удмуртилэн тӧроезлэсь ужзэ огдырлы быдэсъясь Александр Бречалов. Нялтас вераса, улосвыл кивалтӥсь элькун кивалтэтлэн но муниципал ёросъёслэн командаоссы куспын футболэн шудонэ пыриськиз. Шудонъёсы Удмуртиысь вань 25 гурт ёросъёсысь сюрс спортсменъёс вуизы. Со сяна, таяз радэ ӵошатсконъёсы нырысьсэ пыриське Бускель Татарстанысь Сабы ёрослэн командаез. 8-тӥ пӧсьтолэзёзь мынӥсь ӵошатсконъёслэн радлыказы — полиатлон, городки, ӝӧквыл теннис, мини-лапта, капчи атлетика, мини-футбол, волейбол, дартс, эркын нюръяськон, армспорт, гира ӝутъян, шашки, дзюдо. Гурт шудонъёслы Сюмсиын выль стадион пуктӥзы, артэ интыяськемын мугорез кыдатонъя но тазалыкез юнматонъя огъет, озьы ик черкогуртын бадӟым тубатэз выльдӥзы, сюресъёсты тупатъязы. Тегъёс: Мерлык Спорт Сюмси Удмуртия гуртшудонъёс АлександрБречалов  